DEĊIŻJONI TAL-KUNSILL
tal-21 ta' Novembru 2008
dwar l-iffirmar u l-applikazzjoni provviżorja tal-Ftehim ta' Sħubija Ekonomika interim bejn il-Côte d'Ivoire, fuq naħa waħda, u l-Komunità Ewropea u l-Istati Membri tagħha, fuq in-naħa l-oħra
(2009/156/KE)
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikoli 133 u 181 flimkien ma' l-ewwel sentenza ta' l-ewwel sottoparagrafu ta' l-Artikolu 300(2) tiegħu,
Wara li kkunsidra l-proposta mill-Kummissjoni (1),
Billi:
(1)
Fit-12 ta' Ġunju 2002 il-Kunsill awtorizza lill-Kummissjoni biex tibda negozjati għal Ftehimiet ta' Sħubija Ekonomika mal-Istati ta' l-AKP.
(2)
Negozjati dwar Ftehim ta' Sħubija Ekonomika interim ġew konklużi b'suċċess u l-Ftehim ta' Sħubija Ekonomika interim bejn il-Côte d'Ivoire fuq naħa waħda u u l-Komunità Ewropea u l-Istati Membri tagħha, fuq in-naħa l-oħra l-oħra (minn hawn ’il quddiem imsejjaħ “il-FSE interim”) inizjalat fis-7 ta' Diċembru 2007.
(3)
L-Artikolu 75, il-paragrafu 4 tal-FSE interim jipprevedi l-applikazzjoni provviżorja ta' dan il-Ftehim, sakemm huwa jidħol fis-seħħ.
(4)
Il-FSE interim għandu jiġi ffirmat f'isem il-Komunità u applikat, għal dak li jirrigwarda l-elementi li jaqgħu taħt il-kompetenza tal-Komunità, fuq bażi provviżorja soġġett għall-konklużjoni tiegħu aktar tard.
IDDEĊIEDA KIF ĠEJ:
Artikolu 1
L-iffirmar tal-Ftehim ta' Sħubija Ekonomika interim bejn il-Côte d'Ivoire, fuq naħa waħda, u l-Komunità Ewropea u l-Istati Membri tagħha, fuq in-naħa l-oħra, huwa b'dan approvat f'isem il-Komunità, soġġett għad-Deċiżjoni tal-Kunsill li tikkonċerna l-konklużjoni ta' l-imsemmi Ftehim.
It-test tal-FSE interim huwa mehmuż ma' din id-Deċiżjoni.
Artikolu 2
Għall-finijiet tal-Artikolu 73(2) tal-FSE interim, il-Kumitat FSE huwa ffurmat, min-naħa waħda, mill-membri tal-Kunsill u mir-rappreżentanti tal-Kummissjoni u, min-naħa l-oħra, mir-rappreżentanti tal-gvern tal-Côte d'Ivoire. Il-Kummissjoni għandha tipproponi lill-Kunsill, għad-deċiżjoni tiegħu, il-pożizzjoni tal-Komunità Ewropea bil-ħsieb tan-negozjazzjoni tar-regoli ta' proċedura tal-Kumitat FSE.
Artikolu 3
Il-President tal-Kunsill huwa b'dan awtorizzat li jaħtar il-persuna(i) mogħtija l-poter li tiffirma/jiffirmaw il-Ftehim f'isem il-Komunità Ewropea soġġett għall-konklużjoni tiegħu.
Artikolu 4
Għal dak li jirrigwarda l-elementi li jaqgħu taħt il-kompetenza tal-Komunità, il-FSE interim għandu jiġi applikat fuq bażi provviżorja kif stipulat fl-Artikolu 75, il-paragrafu 4 tiegħu, sakemm jitlestew il-proċeduri meħtieġa għall-konklużjoni tiegħu. Il-Kummissjoni għandha tippubblika notifika li tagħti tagħrif dwar id-data ta' l-applikazzjoni provviżorja.
Magħmul fi Brussell, il-21 ta' Novembru 2008.